Guglielmo Gabetto

Guglielmo Gabetto (Turin, 24 fervé dël 1916 - Superga, 4 magg dël 1949) a l'é stàit un fotbaleur piemontèis che a l'ha sempre giugà atacant.

Ansema al portié Alfredo Bodoira a l'é stàit l'ùnich giugador ch'a l'ha vagnà lë scudèt sia ansema al Turin che ansema a la Juventus, an marcand 234 grije con coste doe maje-sì.

 Cariera 
Atacant complet, ràpid ant ij cit ëspassi e con un gran dribbling, a l'avìa 'dcò ëd qualità acrobàtiche.

Barbis e furb a l'avìa 'n fìsich cit ma che a dasìa spetàcol; a l'avìa lë stranòm ëd Baron përchè 'dcò quand a giugava a l'avìa ij cavèj sempre an órdin. 

Turinèis (a l'era nàit ant la Borgià Auròra), a l'ha ancaminà ant la Juventus dël 1934, e an nomach set ani a l'ha marcà 102 grije (dont 85 ant ël campionà) e për sòn ancora al di d'ancheuj a l'é un dij pì grand marcador ant la stòria dla società bianca e nèira.

Dël 1941 a l'é stàit catà dal Turin për 330.000 lire, gifra che antlora a l'era motobin granda.
Ant ël midem ani la società granata a l'avìa catà d'àutri doi giugador ëd la Juve: Felice Borel e Alfredo Bodoira.

Ij tifos dël Tòr a-j vorìo vreman bin, e a lo ciamavo Gabe; a l'era dventà grand amis ëd Franco Ossola e sòn a dasìa d'arzultà ëdcò an camp andoa la squadra a l'era giutà da sò afiatament. 
Con l'ariv al Turin ëd Valentino Mazzola e Ezio Loik, Gabèt a l'ha podù giughé ancora mèj an dventand na colòna dël Grand Turin.

Guglielmo Gabetto a l'é mòrt ansema ai sò cambrada ant la tragedia 'd Superga. Ant ël Turin a l'avìa marcà 127 grije an 225 partìe, la midema mojen-a che a l'avìa già fàit ant la Juventus e mersì a sòn a l'é ancora un tra ij mèj atacant piemontèis.

A l'ha 'dcò fàit ses presense e sìnch grije con la selession italian-a.

 Palmarès  
Campionà italian: 6
 Juventus: 1934/35 
 Turin: 1942/43, 1945/46, 1946/47, 1947/48, 1948/49

Copa Italia: 2
 Juventus: 1937-38
 Turin: 1942-43

Gabetto, Guglielmo
Categorìa:Turin (fótbal)